Tajerrumt n uḍris neɣ tasnilest taḍrisant, d win i d-yeldin tawwurt i tezrawin n kra n yiferdisen n tesnilest yekkan akin i tilist n tefyirt. Tizrawin ideg yettunefk wazal ameqqran i tesleḍin yefflen i uswir n tefyirt i wimi semman: tasnilest taḍrisant (tajarrumt). Sumata, tangaya terra azal ameqqran i tuddsa n uḍris deg talɣa-s tamatut. Deg tama, s-yis ara nessiweḍ ad negzu amek tettwasemres tutlayt deg uḍris deg talɣa-s yemden. Deg tama nniḍen, tasnilest taḍrisant tettak-d tisura i unelmad akken ad yezmer ad d-ifares s tmenna neɣ s tira iḍrisen akken tebɣu tilli tsekka-nsen. Tanga-ya tlul-d asmi walan yimnuda tasleḍt n tesnilest iman-is ur tezmir ara ad d-tesbedd tarrayin ara yilin d afus n tallalt i wakken ad yissin umdan - d anelmad neɣ xaṭi: - Amek ara d-yaru aḍris, amek ara t-yegzu neɣ amek ara s-yefk anamek iwatan ilmend n tewsit-is neɣ n tsekka-s. Yenna-d F. Rastier : Tasnilest taḍrisant (Deg yiseggasen n 1960-1970 qqaren-as tajerrumt n uḍris) tanga-ya d aḍris i d asentel-is yeɛni d tanga yettaran tamawt ɣer usezdi3 d tenmeẓla (cohérence) i yettaǧǧan aḍris ur d-yettbin ara d asemyiger kan n tefyar1.